**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 20.06.2023, ora 08:00 – 21.06.2023, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 21.06.2023, ora 07:00**

**Institutul Naţional de Hidrologie şi Gospodărire a Apelor** (I.N.H.G.A.) a emis în data de 20.06.2023, la ora 10:00, **Avertizarea Hidrologică nr. 73,** valabilă în intervalul *20.06.2023 ora 10:00 – 21.06.2023 ora 10:00*, vizând creşteri de debite şi niveluri ca urmare a propagării viiturilor formate anterior în amonte, cu menţinerea nivelurilor peste **COTELE DE APĂRARE,** pe râurile din bazinele hidrografice: *Bârzava, Moravița şi Prut***,** astfel:

**- COD GALBEN:** ,, *În intervalul 20.06.2023 ora 10:00 – 21.06.2023 ora 10:00 pe râurile din bazinele hidrografice: Moraviţa – curs inferior (judeţul Timiş) şi Prut – pe sectorul amonte Ac. Stânca Costeşti (judeţul Botoşani).”*

**- COD PORTOCALIU:** ,, *În intervalul 20.06.2023 ora 10:00 – 21.06.2023 ora 10:00 pe râul Bârzava – pe sectorul aval S.H. Gătaia (sector ȋndiguit – judeţul Timiş).”*

Această **Avertizare Hidrologică** a fost transmisă de către Centrul Operativ pentru Situaţii de Urgenţă al Ministerului Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate, astfel:

*- BOTOŞANI și TIMIŞ (2 prefecturi) – COD GALBEN*;

*- TIMIŞ (1 prefecturi) - COD PORTOCALIU*.

**RÂURI**

**Debitele au fost în general în scădere**, exceptând cursurile Siretului, Prutului și cursurile inferioare ale Someșului, Mureșului, unde au fost în creștere ca urmare a propagării și râurile din bazinul hidrografic Vedea, bazinele inferioare ale Argeșului, Ialomiței și râurile din Dobrogea, unde au fost relativ staționare.

Debitele se situează la valori sub mediile multianuale lunare, cu coeficienți moduli cuprinși între 30-80%, mai mari (în jurul și peste normalele lunare) pe râurile din bazinele hidrografice: Vișeu, Someș, Crasna, Crișuri, Mureș, Bega, Timiș, Bârzava, Moravița, Caraș, Nera, Cerna, Jiu, Suceava, Moldova, bazinul superior și mijlociu al Bistriței, bazinul mijlociu și inferior al Oltului, cursurile superioare ale Siretului, Trotușului, Prutului și mai mici (sub 30% din normalele lunare) pe râurile din bazinele hidrografice: Rm. Sărat, Bârlad, Jijia și bazinele inferioare ale Argeșului și Ialomiței.

Ca urmare a propagării viiturilor formate anterior se situează peste **COTELE DE ATENȚIE** râurile la stațiile hidrometrice: Bârzava – Partoș (50+134)-jud.TM și Moravița – Moravița (250+68)-jud. TM.

Este în vigoare **AVERTIZAREA HIDROLOGICĂ nr. 73** din 20.06.2023.

**Debitele vor fi în general în scădere,** exceptând cursul Prutului, cursurile inferioare ale Someșului, Mureșului și cursul mijlociu și inferior al Siretului, unde vor fi în creștere prin propagare.

Pe râurile din bazinele hidrografice Vedea, Ialomița, Bârlad, Jijia, Bahlui, bazinul mijlociu și inferior al Argeșului și pe râurile din Dobrogea, debitele vor fi relativ staționare.

Sunt posibile creșteri de niveluri și debite, pe unele râuri din zonele de de deal și munte, mai ales pe cele din sud-estul țării, ca urmare a precipitațiilor prognozate, sub formă de aversă, izolat mai însemnate cantitativ.

Ca urmare a propagării viiturilor formate anterior se va menține peste **COTELE DE ATENȚIE** râurile la stațiile hidrometrice: Bârzava – Partoș (50+30)-jud.TM și Moravița – Moravița (250+30)-jud. TM.

Se menține în vigoare **AVERTIZAREA HIDROLOGICĂ nr. 73** din 20.06.2023, până la ora 10:00.

**DUNĂRE**

**Debitul la intrarea în țară (secțiunea Baziaș) în intervalul 20.06 – 21.06.2023 a fost staționar, având valoarea de 8700 m3/s**, peste media multianuală a lunii iunie (6400 m3/s).

În aval de Porţile de Fier debitele au fost în scădere pe sectorul Gruia – Calafat şi în creștere pe sectorul Bechet - Tulcea.

Se situează peste **FAZA I DE APĂRARE** nivelul la stațiile hidrometrice: Tr. Măgurele (500+2)-jud.TR și Zimnicea (530+10)–jud.TR.

**Debitul la intrarea în țară (secțiunea Baziaș) va fi în scădere (8200 m3/s).**

În aval de Porțile de Fier debitele vor fi în scădere pe sectorul Gruia – Zimnicea și la Oltenița, staționare la Giurgiu și în creștere pe sectorul Călărași – Tulcea.

Se va situa peste **FAZA I DE APĂRARE** nivelul la stațiile hidrometrice: Tr. Măgurele (500)-jud.TR și Zimnicea (530+5)–jud.TR.

***Se situează în faza I de apărare următoarele sectoare de dig:***

- Gârliciu-Dăeni, Ostrov-Peceneaga, Peceneaga-Turcoaia, Măcin-Iglița-Carcaliu, Smârdan-23 August I, 23 August-Grindu, Canton km 30-Ciulineț, Ciulineț–Isaccea, T. Vladimirescu, Gorgova, Crișan, Letea, Sf. Gheorghe (din administrarea ANAR); Chilia Veche (din administrarea consiliilor locale) (jud. Tulcea);

- Bujoru-Pietroșani (jud. Teleorman).

***Se situează în faza a II-a de apărare următoarele sectoare de dig:***

- R3, R4 (din administrarea ANAR); Nufăru-Victoria (din administrarea consiliilor locale) (jud. Tulcea).

**2.** **Situaţia meteorologică în intervalul 20.06.2023, ora 09:00 –21.06.2023, ora 06:00**

**ÎN ŢARĂ**

Valorile termice diurne au fost ușor mai ridicate decât cele din ziua precedentă, astfel că vremea a devenit caldă în cea mai mare parte a țării, călduroasă pe arii restrânse în Câmpia de Vest și în Câmpia Română. Cerul a fost variabil spre mai mult senin, dar îndeosebi pe parcursul zilei s-au semnalat înnorări temporare, averse și descărcări electrice, pe arii restrânse în Muntenia și Dobrogea și izolat în Moldova și zona Carpaților de Curbură. Punctiform cantitățile de apă au depășit 15 l/mp în județul Tulcea (postul pluvio Casimcea). Vântul a suflat slab până la moderat. Temperaturile maxime s-au încadrat între 23 de grade la Joseni și 32 de grade la Sânnicolau Mare, Jimbolia, Calafat și Băilești, iar la ora 06 se înregistrau 10 grade la Miercurea Ciuc, Câmpeni, Petroșani și Voineasa și 22 de grade la Șiria.

*Observație: de ieri de la ora 06 au fost în vigoare 8 atenționări cod galben pentru fenomene meteorologice periculoase imediate, 6 emise de către SRPV Constanța și câte 1 de către SRPV Sibiu și CNPM București.*

**LA BUCUREŞTI**

Vremea a devenit călduroasă, cu o maximă termică de 30 de grade la Afumați și Băneasa și de 31 de grade la Filaret. Cerul a fost variabil, mai mult senin noaptea, dar în primele orele ale zilei a prezentat înnorări și în unele cartiere au fost averse slabe. Vântul a suflat slab până la moderat. La ora 06 temperatura aerului avea valori de 18 grade la stația meteo Băneasa și 19 grade la Afumați și Filaret.

**3. Prognoza meteorologică în intervalul 21.06.2023, ora 09:00 –22.06.2023, ora 09:00**

**ÎN ŢARĂ**

Valorile termice diurne vor continua să crească ușor în toate regiunile, astfel încât vremea va deveni călduroasă în Câmpia de Vest și local în Câmpia Română. Cerul va fi variabil spre mai mult senin, dar cu înnorări temporare, averse, descărcări electrice și intensificări de scurtă durată ale vântului - după-amiaza și seara - pe arii restrânse în Dobrogea și la munte (îndeosebi în Carpații Orientali și estul Carpaților Meridionali) și doar izolat în Muntenia, Moldova și Transilvania, iar în a doua parte a nopții posibil în Banat și Crișana. Temperaturile maxime se vor situa între 24 și 33 de grade, iar cele minime între 12 și 21 de grade, mai scăzute în depresiunile din estul Transilvaniei spre 9...10 grade.

**LA BUCUREŞTI**

Vremea va fi călduroasă, cu o temperatură maximă de 31...32 de grade. Cerul va fi mai mult senin, dar va avea unele înnorări în orele după-amiezii, însă condițiile de ploaie vor fi reduse. Vântul va sufla slab până la moderat. Minima termică va fi de 16...19 grade.

1. ***CALITATEA APELOR***

**1. Pe fluviul Dunărea**

Nu au fost semnalate evenimente deosebite.

**2. Pe râurile interioare**

***Administrația Națională Apele Române*** informează că în data de 19.06.2023, ora 18:30, a fost semnalată prezența unor pete albicioase cu consistență redusă pe suprafața apei râului Argeș, între localitatea Clătești și confluența cu fluviul Dunărea a râului Argeș, județul Călărași. Nu se cunoaște momentan cauza poluării și natura substanței poluante. Au fost recoltate probe de apă din patru secțiuni. Se va reveni cu informații.

**3. Pe Marea Neagră**

***Administrația Bazinală de Apă Dobrogea Litoral*** informează că în data 20.06.2023, la ora 15:00, a fost semnalată prezența unui delfin eșuat și a unui sturion (păstrugă), pe plaja din Eforie Sud, zona Cazino, județul Constanța.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru data de 19.06.2023 în cadrul Reţelei Naţionale de Monitorizare, nu s-au constatat depășiri ale pragurilor de alertă pentru NO2 (dioxid de azot), SO2 (dioxid de sulf) și nici ale pragurilor de alertă și informare pentru O3 (ozon).

Nu a fost înregistrată depășirea valorii limită zilnice pentru indicatorul particule în suspensie PM10. Concentrațiile au fost determinate în scop informativ, prin metoda nefelometrică, validarea valorilor urmând a fi efectuată după prelucrarea datelor obţinute prin metoda gravimetrică, care este metoda de referinţă în conformitate cu legislaţia naţională și europeană.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

***Agenţia Naţională pentru Protecţia Mediului*** informează că pentru factorii de mediu urmăriţi nu s-au înregistrat depăşiri ale limitelor de avertizare/alarmare, conform OM 1978/2010, în intervalul 19.06.2023-20.06.2023 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

1. **În municipiul Bucureşti**

Nu au fost semnalate evenimente deosebite.

1. ***ALIMENTĂRI CU APĂ***

***Administraţia Bazinală de Apă Prut Bârlad***

Judeţul Botoşani

Se menţine situaţia de restricţii în alimentarea cu apă pentru piscicultură la folosinţa: S.C. Pirania S.R.L. Botoşani - pepiniera piscicolă Havarna, prin reducerea debitelor la sursa r. Baseu - ac. Cal Alb corespunzător treptei a III-a de restricţii.

Se menţine Planul de restricţii în alimentarea cu apă - treapta a III-a, pentru A.N.I.F. Filiala Teritorială Moldova Nord-U.A Botoşani-Sistemul de irigaţii Movileni-Havarna, sursa ac. Cal Alb - r. Baseu.

Judeţul Iaşi:

Se menţine situaţia de restricţii în alimentarea cu apă pentru piscicultură la folosinţele: - SC ACVACOM SRL Iaşi prin reducerea debitelor la sursa r. Gurguiata – ac. Plopi corespunzător treptei III de aplicare a restricţiilor;

- SC MIHPES SRL Iaşi prin reducerea debitelor la sursa r. Valea Oii – ac. Sarca corespunzător treptei III de aplicare a restricţiilor.

Judeţul Vaslui

Se menţin prevederile „Planului de restricţii şi folosire a apei în perioade deficitare”, astfel:

- treapta III - ANIF Filiala Teritorială de Îmbunătăţiri Funciare Vaslui-Amenajare de irigaţii Mânjeşti, sursa acumularea Mânjeşti.

DIRECȚIA COMUNICARE